钦定古今图书集成/方舆汇编/职方典/第1185卷 > 《雪堂咏怀二首》邹迪光
## 钦定古今图书集成/方舆汇编/职方典/第1185卷 > 《雪堂咏怀二首》邹迪光

夙抱理人术，亦怀忧民心。如何事缠牵，托志翰墨林。
薄云逗疏馆，当轩列遥岑。喜绝人吏迹，兼乏鸟雀音。
对此坐偃仰，《南薰》荡衣襟。鸣琴不下堂，古人予所钦。

又

鲁连非吾尚，子牟非吾师。出处道自合，嚣寂理亦齐。
曰余剖符竹，朅来湘之湄。披牍掇朝云，露冕攀春篱。
魏阙信敝屣，齐组岂土埃。所以磬折间，吏隐常在斯。
曾似蒙《庄子》，昔者叹为牺。